Flinke optrede knip 'skrikbewind' kort | Maroela Media
Die polisie het beslag gelê op twee vuurwapens en agt rondes ammunisie. Foto: SAPD
Limpopo se polisie het twee verdagtes aangekeer tydens 'n gesamentlike optrede van verskeie eenhede as deel van hul doelgerigte poging om sogenaamde trio-misdade te bekamp.
Kol. Moatshe Ngoepe, Limpopo-polisiewoordvoerder, sê die inhegtenisnemings het plaasgevind terwyl die twee glo op pad was om 'n sakeonderneming in Louis Trichardt se middedorp te beroof.
Die polisie het 'n wenk ontvang van 'n verdagte voertuig met gewapende insittendes wat in die omgewing van die voorgenome misdaad rondgery het, sê Ngoepe. "Die gesamentlike operasie is onmiddellik geaktiveer. Hulle het flink gereageer en die verdagtes van die pad afgetrek en in hegtenis geneem."
Die polisie het beslag gelê op twee vuurwapens, agt rondtes ammunisie en 'n Mercedes-Benz, wat vroeër vandeesmaand in die Mokopane-polisiegebied as vermis aangemeld is.
Die verdagtes het vlugtig in Louis Trichardt se landdroshof voorgekom vir die besit van 'n gesteelde motorvoertuig en van onwettige vuurwapens en ammunisie. Hulle is borgtog geweier en die saak uitgestel tot Vrydag 5 Oktober sodat die polisie verdere ondersoek kan instel.
Ngoepe sê die verdagtes is geïdentifiseer as Mpho Marchel (32) en Nkhume Leshiba (38). Hy sê hulle kan verbind word met 'n vlaag ernstige misdade in die trio-kategorie (kapings, huisbrake en sakerooftogte) nadat hulle geruime tyd 'n "skrikbewind" gevoer het in die Mahwelereng- en Seshego-polisiegroepering.
Intussen moet hulle vandeesweek steeds in die landdroshowe van Seshego en Mokerong voorkom.
Lt.genl. Nneke Ledwaba, provinsiale polisiekommissaris, het die lede van die taakspan en die landelikeveiligheidsgemeenskap geloof vir hul uitstekende werk om die twee aan te keer.
ACDP-leier boos oor Ramaphosa-uitlating
Thumbs up vir die Polisie. Indien hul inligting ontvang het van die publiek rakende voornemende misdaad dan ook 10uit10 vi dai persoon..
Baie dankie, dit is hoe misdaad bekamping moet lyk. Vind nou net uit vir wie hulle werk om die hele Sindikaat uit te roei.
5 Oktober is n Vrydag en nie n Woensdag ni
Dagsê Jaco! Dankie dat jy so oplettend is. Dis reggestel. Groetnis, Morné
Baie dankie Jaco nou weet ek ook op watter dag val ons 34ste huweliks herdenking. Ek sal net baie graag wil weet hoe kry die rowers n vuurwapen so vinnig in die hande en waar het hulle geleer om die vuurwapen te gebruik? Dis meestal jong rowers wat die misdaad pleeg. Ek wat n vuurwapen moet he om my gesin te beskerm moet deur hel gaan en dan n leeftyd wag om n vuurwapen te kry??
Rudi Neethling · 1 jaar gelede
Let asb op julle spelling. Ammunisie is rondtes. Nie rondes nie
Daar is 'n groot verskil tussen'n onwetigge vuurwapen en die onwettige besit van 'n vuurwapen,
"Die polisie het n wenk ontvang van n verdagte voertuig ……………" Dit verwarrend moet eerder wees Die polisie het n wenk ontvang rakede n verdate voertuig…………."